CELEX: 32016R0232
Language: lv
Date: 2015-12-15 00:00:00
Title: Komisijas Deleģētā regula (ES) 2016/232 (2015. gada 15. decembris), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz konkrētiem ražotāju sadarbības aspektiem

19.2.2016   
            
            
               LV
            
            
               Eiropas Savienības Oficiālais Vēstnesis
            
            
               L 44/1
            
         KOMISIJAS DELEĢĒTĀ REGULA (ES) 2016/232
   (2015. gada 15. decembris),
   ar ko Eiropas Parlamenta un Padomes Regulu (ES) Nr. 1308/2013 papildina attiecībā uz konkrētiem ražotāju sadarbības aspektiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 173. panta 1. punktu un 223. panta 2. punktu,
   tā kā:
   
               (1)
            
            
               Ar Regulu (ES) Nr. 1308/2013 ir atcelta un aizstāta Padomes Regula (EK) Nr. 1234/2007 (2), un tā paredz īpašus noteikumus par ražotāju organizācijām, ražotāju organizāciju apvienībām un starpnozaru organizācijām. Ar Regulu (ES) Nr. 1308/2013 Komisija ir pilnvarota pieņemt deleģētos un īstenošanas aktus šajā saistībā. Lai nodrošinātu šādu organizāciju un apvienību darbības efektivitāti jaunajā tiesiskajā regulējumā, ir jāpieņem daži noteikumi.
            
         
               (2)
            
            
               Īpaši noteikumi par konkrētiem ražotāju sadarbības aspektiem jau pastāv augļu un dārzeņu nozarē, piena un piena produktu nozarē un olīveļļas un galda olīvu nozarē. Lai nodrošinātu nepārtrauktību, būtu jāturpina piemērot īpašos noteikumus šajās nozarēs. Šī deleģētā regula būtu jāpiemēro tiem ražotāju sadarbības aspektiem, uz ko neattiecas minētie īpašie noteikumi.
            
         
               (3)
            
            
               Regulas (ES) Nr. 1308/2013 155. pantā noteikts, ka dalībvalstis var atļaut atzītām ražotāju organizācijām vai atzītām ražotāju organizāciju apvienībām izmantot ārpakalpojumus jebkurām to darbībām, kas nav ražošana, tajās nozarēs, kurās Komisija ir atļāvusi izmantot ārpakalpojumus. Pašlaik ārpakalpojumu izmantošana ir paredzēta augļu un dārzeņu nozarē un olīveļļas un galda olīvu nozarē. Ņemot vērā saistītos ekonomiskos aspektus un priekšrocības, ko ražotāju organizācijām un ražotāju organizāciju apvienībām un to dalībniekiem var sniegt ārpakalpojumu izmantošana noteiktām darbībām, šādiem ārpakalpojumiem būtu jābūt pieejamiem visās nozarēs.
            
         
               (4)
            
            
               Būtu jānosaka noteikumi starptautisko ražotāju organizāciju, starptautisko ražotāju organizāciju apvienību un starptautisko starpnozaru organizāciju atzīšanai, kā arī noteikumi, kas precizē iesaistīto dalībvalstu atbildību. Ievērojot brīvību veikt uzņēmējdarbību, starptautiskas ražotāju organizācijas un starptautiskas ražotāju organizāciju apvienības būtu jāatzīst tai dalībvalstij, kurā šādām organizācijām un apvienībām ir ievērojams skaits dalībnieku vai ievērojams pārdodamās produkcijas apjoms vai vērtība. Lēmums par starptautiskas starpnozaru organizācijas atzīšanu būtu jāpieņem tai dalībvalstij, kurā ir attiecīgās organizācijas galvenā mītne.
            
         
               (5)
            
            
               Būtu jāparedz noteikumi attiecībā uz administratīvo palīdzību starptautiskas sadarbības gadījumos. Šādai palīdzībai vajadzētu jo īpaši ietvert informācijas nosūtīšanu, kas ļautu kompetentajai dalībvalstij novērtēt, vai starptautiskā ražotāju organizācija, ražotāju organizāciju apvienība vai starpnozaru organizācija atbilst atzīšanas noteikumiem. Šāda informācija ir arī vajadzīga, lai kompetentā dalībvalsts varētu veikt pasākumus neatbilstības gadījumā. Vienlaikus šī palīdzība ļaus kompetentajām dalībvalstīm pēc pieprasījuma nosūtīt informāciju tām dalībvalstīm, kurās atrodas šādu organizāciju vai apvienību dalībnieki.
            
         
               (6)
            
            
               Lai nodrošinātu pasākumu pareizu darbību kopējā lauksaimniecības politikā un lai uzraudzītu, analizētu un pārvaldītu lauksaimniecības produktu tirgu, kā arī nodrošinātu saskaņotu un vienkāršotu pieeju, būtu jāprecizē nepieciešamā informācija, paziņojot lēmumus, ar kuriem atļauj izmantot ārpakalpojumus un ar kuriem piešķir, atsaka vai atsauc ražotāju organizācijas, ražotāju organizāciju apvienības vai starpnozaru organizācijas atzīšanu.
            
         
               (7)
            
            
               Komisijas Regulas (EK) Nr. 223/2008 (3) un (EK) Nr. 709/2008 (4) paredz noteikumus par ražotāju organizācijām, ražotāju organizāciju apvienībām un starpnozaru organizācijām. Daži šo regulu noteikumi ir novecojuši vai nekad nav tikuši piemēroti. Tādēļ, lai nodrošinātu saskaņotību ar jauno tiesību aktu par lauksaimniecības tirgu kopīgo organizāciju, minētās regulas būtu jāatceļ,
            
         IR PIEŅĒMUSI ŠO REGULU.
   1. pants
   Darbības joma
   Šajā regulā ir paredzēti noteikumi, kas papildina Regulu (ES) Nr. 1308/2013 attiecībā uz konkrētiem ražotāju sadarbības aspektiem. Šo regulu piemēro, neskarot īpašos noteikumus, kas paredzēti šādās regulās:
   
               a)
            
            
               Komisijas Īstenošanas regula (ES) Nr. 543/2011 (5) attiecībā uz augļu un dārzeņu nozari;
            
         
               b)
            
            
               Komisijas Deleģētā regula (ES) Nr. 880/2012 (6) un Komisijas Īstenošanas regula (ES) Nr. 511/2012 (7) attiecībā uz piena un piena produktu nozari;
            
         
               c)
            
            
               Komisijas Deleģētā regula (ES) Nr. 611/2014 (8) attiecībā uz olīveļļas un galda olīvu nozari.
            
         2. pants
   Definīcijas
   Šajā regulā piemēro šādas definīcijas:
   
               a)
            
            
               “starptautiska ražotāju organizācija” ir jebkura ražotāju organizācija, kuras dalībnieku–ražotāju saimniecības atrodas vairāk nekā vienā dalībvalstī;
            
         
               b)
            
            
               “starptautiska ražotāju organizāciju apvienība” ir jebkura ražotāju organizāciju apvienība, kuras dalīborganizācijas atrodas vairāk nekā vienā dalībvalstī;
            
         
               c)
            
            
               “starptautiska starpnozaru organizācija” ir jebkura starpnozaru organizācija, kuras dalībnieki ir iesaistīti tādu produktu ražošanā, pārstrādē vai tirdzniecībā, uz kuriem attiecas organizācijas darbības vairāk nekā vienā dalībvalstī.
            
         3. pants
   Ārpakalpojumu izmantošana
   1.   Nozares, kurās dalībvalstis var atļaut izmantot ārpakalpojumus saskaņā ar Regulas (ES) Nr. 1308/2013 155. pantu, ir norādītas minētās regulas 1. panta 2. punktā.
   2.   Ražotāju organizācijas vai ražotāju organizāciju apvienības, kuras izmanto ārpakalpojumus attiecībā uz jebkuru to darbību, rakstiski slēdz komerciālu vienošanos, kurai jānodrošina, ka ražotāju organizācija vai ražotāju organizāciju apvienība saglabā kontroli un uzraudzību pār veiktajām darbībām.
   4. pants
   Starptautisku organizāciju un apvienību atzīšana
   1.   Saskaņā ar Regulas (ES) Nr. 1308/2013 II daļas II sadaļas III nodaļas 1. un 2. iedaļu lēmumu par attiecīgās organizācijas vai apvienības atzīšanu pieņem dalībvalsts, kurā atrodas ievērojams starptautiskās ražotāju organizācijas vai starptautiskās ražotāju organizāciju apvienības dalībnieku vai dalīborganizāciju skaits vai ievērojams pārdodamās produkcijas apjoms vai vērtība, vai dalībvalsts, kurā atrodas starptautiskās starpnozaru organizācijas galvenā mītne.
   2.   Šā panta 1. punktā minētā dalībvalsts izveido nepieciešamo administratīvo sadarbību ar citām dalībvalstīm, kurās atrodas šādas organizācijas vai apvienības dalībnieki, lai tādā veidā pārbaudītu atbilstību atzīšanas noteikumiem, kas minēti Regulas (ES) Nr. 1308/2013 154., 156. un 157. pantā.
   3.   Pārējās dalībvalstis, kurās atrodas attiecīgās starptautiskās ražotāju organizācijas, starptautiskās ražotāju organizāciju apvienības vai starptautiskās starpnozaru organizācijas dalībnieki, sniedz nepieciešamo administratīvo palīdzību 1. punktā minētajai dalībvalstij.
   4.   Šā panta 1. punktā minētā dalībvalsts pēc tās dalībvalsts pieprasījuma, kurā atrodas šādas organizācijas vai apvienības dalībnieki, dara pieejamu visu attiecīgo informāciju.
   5. pants
   Paziņojumi
   Dalībvalstis katru gadu līdz 31. martam paziņo Komisijai šādu informāciju par iepriekšējo kalendāro gadu:
   
               a)
            
            
               lēmumi par ražotāju organizāciju, ražotāju organizāciju apvienību vai starpnozaru organizāciju atzīšanas piešķiršanu, atteikšanu vai atsaukšanu, tostarp lēmumu pieņemšanas datums, attiecīgie nosaukumi un nozares, kā arī kopsavilkums par atzīšanas atteikšanas vai atsaukšanas iemesliem;
            
         
               b)
            
            
               attiecībā uz atzītajām ražotāju organizācijām un atzītajām ražotāju organizāciju apvienībām norāda pārdodamās produkcijas vērtību.
            
         6. pants
   Atcelšana
   Regulas (EK) Nr. 223/2008 un (EK) Nr. 709/2008 atceļ.
   7. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 15. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 671. lpp.
   
   
      (2)  Padomes 2007. gada 22. oktobra Regula (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (“Vienotā TKO regula”) (OV L 299, 16.11.2007., 1. lpp.).
   
      (3)  Komisijas 2008. gada 12. marta Regula (EK) Nr. 223/2008, ar ko paredz zīdtārpiņu audzēšanas nozares ražotāju organizāciju atzīšanas nosacījumus un procedūras (OV L 69, 13.3.2008., 10. lpp.).
   
      (4)  Komisijas 2008. gada 24. jūlija Regula (EK) Nr. 709/2008, ar kuru nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz starpnozaru organizācijām un nolīgumiem tabakas nozarē (OV L 197, 25.7.2008., 23. lpp.).
   
      (5)  Komisijas 2011. gada 7. jūnija Īstenošanas regula (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (OV L 157, 15.6.2011., 1. lpp.).
   
      (6)  Komisijas 2012. gada 28. jūnija Deleģētā regula (ES) Nr. 880/2012, ar ko papildina Padomes Regulu (EK) Nr. 1234/2007 attiecībā uz ražotāju organizāciju starptautisko sadarbību un līgumattiecībām piena un piena produktu nozarē (OV L 263, 28.9.2012., 8. lpp.).
   
      (7)  Komisijas 2012. gada 15. jūnija Īstenošanas regula (ES) Nr. 511/2012 par paziņojumiem attiecībā uz Padomes Regulā (EK) Nr. 1234/2007 paredzētajām ražotāju organizācijām un starpnozaru organizācijām, kā arī līgumslēgšanas sarunām un līgumattiecībām piena un piena produktu nozarē (OV L 156, 16.6.2012., 39. lpp.).
   
      (8)  Komisijas 2014. gada 11. marta Deleģētā regula (ES) Nr. 611/2014, ar ko papildina Eiropas Parlamenta un Padomes Regulu (ES) Nr. 1308/2013 attiecībā uz atbalsta programmām olīveļļas un galda olīvu nozarē (OV L 168, 7.6.2014., 55. lpp.).